Prawidłownje wuhotuja w Njebjelčanskej gmejnje wjetše zarjadowanja, kaž su to Mjezynarodny gmejnski swjedźeń, rězbarska dźěłarnička a dalše. Nětko přihotuja młodźinsku dźěłarničku, mjeztym pjatu tajkeho razu.
Njebjelčicy (SN/MWj). „Maće lóšt, z druhimi młodostnymi – našimi mjezynarodnymi hosćimi – swój horicont rozšěrić? Chceće nowych ludźi zeznać a so kreatiwnje zaběrać, wšojedne hač při fotografowanju, molowanju abo při rjemjeslniskim dźěle?“ Takle prašeja so organizatorojo 5. mjezynarodneje młodźinskeje dźěłarnički, kotraž wotměje so wot 20. do 25. julija w Njebjelčanskej gmejnje. Nimo hosći z čěskeju městow Hlučína a Frýdlanta kaž tež z pólskeho Namysłowa móža so runje tak serbscy a němscy młodostni wobdźělić. Na wšitkich čakaja nimo třoch zajimawych dźěłarničkow a zhromadneho tworjenja spodobne wječory při lěhwowym wohenju a wulět do Drježdźan, kaž w přeprošenju rěka.
bos_Latn szl_Latn